Na temelju čl. 39. Statuta Sveučilišta u Zadru (pročišćeni tekst, svibanj 2015.) rektor Sveučilišta 17. rujna 2015. donosi pročišćeni tekst Pravilnika o stegovnoj odgovornosti studenata/studentica.

Pročišćeni tekst se sastoji od teksta Pravilnika o stegovnoj odgovornosti studenata/studentica

(travanj 2011.) i teksta Pravilnika o izmjenama i dopunama Pravilnika o stegovnoj odgovornosti studenata/studentica. (veljača 2015.)

KLASA: 012-01/11-01/03
URBROJ: 2198-1-79-12/15-03.

 Rektor

 prof. dr. sc. dr. h. c. Ante Uglešić

**P R A V I L N I K**

**o stegovnoj odgovornosti studenata/studentica**

**(pročišćeni tekst)**

1. **OPĆE ODREDBE**

**Članak 1.**

Ovim se Pravilnikom uređuje stegovna odgovornost studenata/studentica u slučaju kršenja obveza u svezi sa studijem i studiranjem, kao i zbog gruba narušavanja ugleda Sveučilišta; zatim vrste stegovnih prekršaja, stegovne mjere, sastav, način imenovanja i ovlasti Stegovnog povjerenstva za studente/studentice i Stegovnog povjerenstva za žalbe, provedba stegovnog postupka, žalbenog postupka te druga pitanja vezana za stegovnu odgovornost.

1. **STEGOVNA ODGOVORNOST**

**Članak 2.**

Svi studenti / sve studentice sveučilišnih i stručnih studija Sveučilišta u Zadru (dalje u tekstu: Sveučilište), temeljem odredbi Zakona o znanstvenoj djelatnosti i visokom obrazovanju, Statuta Sveučilišta, Pravilnika sveučilišnih odjela i ovog Pravilnika, podliježu stegovnoj odgovornosti.

Studenti/ce mogu stegovno odgovarati samo za stegovne prekršaje koji su u vrijeme počinjenja ovim Pravilnikom bili predviđeni kao stegovni prekršaji i za koje je bila predviđena stegovna mjera.

1. **STEGOVNI PREKRŠAJ**

**Članak 3.**

Stegovnim prekršajima smatraju se:

1. prepisivanje i/ili uporaba nedozvoljenih pomagala pri provjerama znanja,
2. lažno predstavljanje pri provjeri nazočenja nastavi,
3. neprimjereno ponašanje prema nastavnicima/nastavnicama, suradnicima/suradnicama, drugim studentima/studenticama, kao i ostalom osoblju Sveučilišta,
4. neprihvatljiva ponašanja u prostorijama Sveučilišta i na drugim mjestima gdje se izvodi nastava (učestali interni razgovori za vrijeme nastave, intoksikacija alkoholom ili drugim sredstvima, nepoštivanje odluke o zabrani pušenja i slično).

Osobito teškim stegovnim prekršajima smatraju se:

1. krivotvorenje isprava vezanih uz studij i ostvarivanje studentskih prava,
2. svi oblici plagiranja i prezentiranje tuđeg rada kao svojeg,
3. pristupanje provjeri znanja u ime druge osobe,
4. diskriminacija, uznemiravanje, spolno uznemiravanje, nasilničko ponašanje prema studentima/studenticama, nastavnicima/nastavnicama i ostalom osoblju Sveučilišta,
5. nedozvoljen pristup računalnom sustavu Sveučilišta ili drugim službenim prostorijama Sveučilišta (Rektorat, Studentska služba i sl.),
6. ponavljanje stegovnih prekršaja,
7. namjerno uzrokovana materijalna šteta Sveučilištu,
8. Svaka zlouporaba studentske iskaznice (davanje na korištenje, posudba, prodaja

drugom studentu, kupnja od drugog studenta)

1. druga djela kojima se grubo narušava ugled Sveučilišta.
2. **STEGOVNE MJERE**

**Članak 4**.

Za počinjene stegovne prekršaje studentima/studenticama mogu se izreći:

1. opomena,
2. zabrana polaganja ispita i/ili pohađanja određenih oblika nastave do kraja prvog sljedećeg semestra,
3. opomena pred isključenje sa studija,
4. trajno isključenje sa studija/Sveučilišta.

Stegovne mjere navedene pod točkama 3. i 4. mogu se izreći samo za osobito teške stegovne prekršaje iz članka 3. ovog Pravilnika.

Ukoliko student/ica počini više stegovnih prekršaja za koje se vodi jedan stegovni postupak, ne izriče se stegovna mjera za svaki pojedini prekršaj, već se izriče jedinstvena stegovna mjera.

1. **STEGOVNO POVJERENSTVO I STEGOVNO POVJERENSTVO ZA ŽALBE**

**Članak 5.**

U stegovnim predmetima protiv studenata/studentica odlučuju: Stegovno povjerenstvo za studente/studentice (dalje u tekstu: Stegovno povjerenstvo) i Stegovno povjerenstvo za žalbe (dalje u tekstu: Povjerenstvo za žalbe).

**Članak 6.**

Stegovno povjerenstvo ima tri (3) člana/članice i njihove zamjenike/zamjenice.

Jedan član / jedna članica Stegovnog povjerenstva i njegov/njezin zamjenik / njegova/njezina zamjenica su iz redova nastavnika/nastavnica, a dva člana / dvije članice / dvoje članova i njihovi zamjenici/zamjenice su iz redova studenata/studentica.

Člana/članicu i zamjenika/zamjenicu člana/članice Stegovnog povjerenstva iz redova nastavnika/nastavnica imenuje i razrješava Senat.

Imenovanje i razrješenje članova/članica i zamjenika/zamjenica članova/članica Stegovnog povjerenstva iz redova studenata/studentica predlaže Skupština Studentskog zbora, a potvrđuje Senat.

Predsjednik Stegovnog povjerenstva je nastavnik/nastavnica.

Mandat članova/članica i zamjenika/zamjenica članova/članica Povjerenstva traje dvije godine.

**Članak 7**.

Povjerenstvo za žalbe odlučuje o žalbama na odluke u stegovnom postupku.

Povjerenstvo za žalbe čine po funkciji: prorektor/ica za studije i studentska pitanja, tajnik/tajnica za administrativne, kadrovske i opće poslove te preddiplomske i diplomske studije i predsjednik/predsjednica Studentskog zbora.

Predsjednik/predsjednica Povjerenstva za žalbe je prorektor/ica za studije i studentska pitanja.

**6. STEGOVNI POSTUPAK**

**Prijava o učinjenom stegovnom prekršaju (pokretanje postupka)**

**Članak 8**.

Svaki nastavnik/nastavnica ili suradnik/suradnica, student/ica, ili druga osoba koja ima saznanja o počinjenom stegovnom prekršaju i počinitelju/počiniteljici, može najkasnije u roku od osam (8) dana od dana saznanja o počinjenju o tome pismeno obavijestiti glavnog tajnika/tajnicu Sveučilišta.

Obavijest treba minimalno sadržavati:

- ime studenta/studentice, mjesto, vrijeme i način na koji je prekršaj počinjen, kao i imena svjedoka/svjedokinja odnosno druge dokaze koji se predlažu.

Glavni tajnik/tajnica, u roku od 8 (osam) dana od dana zaprimanja obavijesti iz stavka 2. ovog članka, upućuje Stegovnom povjerenstvu pisanu prijavu protiv studenta/studentice.

**Članak 9**.

Stegovno povjerenstvo najkasnije u roku od osam (8) dana od dana zaprimanja prijave za pokretanje stegovnog postupka protiv studenta/studentice prosljeđuje prijavu studentu/studentici, koji/koja se na nju može pisano očitovati u roku od osam (8) dana od dana primitka iste.

Stegovno povjerenstvo u sljedećih osam (8) dana od proteka roka za očitovanje studenta/studentice odlučuje o osnovanosti prijave i donosi odluku o pokretanju stegovnog postupka.

Odluka o pokretanju stegovnog postupka sadrži:

1. podatke o studentu/studentici protiv kojeg/koje je pokrenut postupak,

2. činjenični opis prekršaja,

3. podvođenje činjeničnog opisa pod pravnu kvalifikaciju iz članka 3. ovog Pravilnika,

4. prijedlog dokaza koje treba izvesti u postupku,

5. obrazloženje,

6. uputu studentu/studentici da ima pravo angažirati branitelja/braniteljicu iz redova odvjetnika/odvjetnica tijekom cijelog postupka.

Stegovno povjerenstvo zakazuje raspravu najkasnije u roku od petnaest (15) dana od dana donošenja odluke o pokretanju stegovnog postupka, a ako se radi o osobito teškom stegovnom prekršaju, najkasnije u roku od trideset (30) dana.

**Dostava poziva**

**Članak 10**.

Dostava poziva za raspravu studentu/studentici obavlja se osobnom predajom putem tajništva odjela na kojem student/ica studira ili slanjem na njegovu/njezinu adresu boravišta/prebivališta preporučenom poštanskom pošiljkom s povratnicom.

Uz poziv na raspravu obavezno se prilaže Odluka o pokretanju stegovnog postupka.

Ukoliko student/ica odbije primiti poziv i potpisati povratnicu u tajništvu odjela, o tome će se načiniti službena zabilješka i izvijestiti Povjerenstvo.

Dostava studentovu/studentičinu odvjetniku/odvjetnici obavlja se poštom na službenu adresu.

U slučaju da se poziv za raspravu studentu/studentici ne može uručiti ni putem pošte, dostava se obavlja oglašavanjem na oglasnoj ploči odjela Sveučilišta, te se protekom roka od osam (8) dana od dana oglašavanja smatra da je dostava obavljena uredno.

**Rasprava**

**Članak 11**.

Stegovni postupak provodi se u obliku rasprave.

Stegovno povjerenstvo odlučuje koje će osobe pozvati na raspravu.

Poziv za raspravu mora se uputiti sudionicima najmanje osam (8) dana prije održavanja rasprave.

Raspravi smije nazočiti studentski pravobranitelj / studentska pravobraniteljica.

Prije početka rasprave predsjednik/predsjednica Stegovnog povjerenstva utvrđuje tko je nazočan na raspravi i utvrđuje jesu li ispunjene sve potrebne pretpostavke za održavanje rasprave.

Ako student/ica protiv kojeg/koje se vodi stegovni postupak ne dođe na raspravu, iako mu je poziv uredno dostavljen, a nije pisanim putem zatražio odgodu, rasprava se može održati i u njegovoj/njezinoj odsutnosti.

Ako student/ica nije bio uredno pozvan, predsjednik/predsjednica Stegovnog povjerenstva zakazat će novu raspravu.

U provođenju stegovnog postupka Stegovno povjerenstvo postupa po pravilima upravnog postupanja propisana Zakonom o općem upravnom postupku.

**Članak 12.**

Rasprava pred Stegovnim povjerenstvom počinje čitanjem Odluke o pokretanju stegovnog postupka. Nakon toga pozvat će se student/ica protiv kojeg/koje je pokrenut stegovni postupak da se izjasni o navodima u Odluci i iznese svoju obranu.

Dokazi se na raspravu izvode redom koji utvrdi predsjednik/predsjednica Stegovnog povjerenstva.

Dok student/ica protiv kojeg/koje se provodi stegovni postupak daje iskaz, svjedoci/svjedokinje ne nazoče raspravi. Predsjednik/predsjednica Stegovnog povjerenstva upozorit će svakoga prije njegova iskaza na dužnost govorenja istine i posljedice lažnog svjedočenja.

Po potrebi, Stegovno povjerenstvo će suočiti svjedoke/svjedokinje međusobno te pojedinog svjedoka/svjedokinju sa studentom/studenticom protiv kojeg/koje se vodi stegovni postupak.

Student/ica protiv kojeg/koje se vodi postupak može do završetka rasprave predlagati da se izvide nove činjenice i pribave novi dokazi, a predsjednik/predsjednica Stegovnog povjerenstva može odlučiti da se izvedu i dokazi koji nisu predloženi ili od kojih je predlagatelj odustao / predlagateljica odustala.

**Raspravni zapisnik**

**Članak 13**.

O tijeku rasprave vodi se zapisnik koji piše jedan od članova/članica Stegovnog povjerenstva ili posebno pozvan zapisničar / pozvana zapisničarka.

Zapisnik sadrži tijek rasprave, podatke o svim činjenicama te odluku Stegovnog povjerenstva.

Zapisnik Stegovnog povjerenstva potpisuju predsjednik/predsjednica i članovi/članice.

**Odluka Stegovnog povjerenstva**

**Članak 14.**

Ako predsjednik/predsjednica Stegovnog povjerenstva nakon završenih izlaganja ne odredi potrebu utvrđivanja još nekih činjenica koje bi bile relevantne za predmetni slučaj, objavit će da je rasprava zaključena.

Nakon zaključenja rasprave Stegovno povjerenstvo se povlači na glasovanje radi donošenja odluke.

Stegovno povjerenstvo donosi odluku natpolovičnom većinom glasova članova koji mogu glasovati „ZA“ ili „PROTIV“.

Predsjednik/predsjednica Stegovnog povjerenstva obvezan/obvezna je, odmah nakon glasovanja, objaviti odluku.

**Članak 15**.

Stegovno povjerenstvo može donijeti odluku o:

* oslobađanju od stegovne odgovornosti,
* obustavi stegovnog postupka,
* stegovnoj mjeri propisanoj ovim Pravilnikom.

Pri izricanju stegovne mjere uzimaju se u obzir osobito:

* težina stegovnog prekršaja i posljedice,
* stupanj odgovornosti studenta,
* okolnosti pod kojima je stegovni prekršaj učinjen,
* raniji rad i ponašanje studenta/studentice,
* druge okolnosti od važnosti za izricanje stegovne mjere.

Odluku o oslobađanju od stegovne odgovornosti Stegovno povjerenstvo može donijeti:

- ako prekršaj zbog kojeg je pokrenut postupak nije predviđen ovim Pravilnikom kao stegovni prekršaj,

- ako nije dokazano da je prekršaj učinjen.

Odluku o obustavi stegovnog postupka Stegovno povjerenstvo može donijeti:

- kada je nastupila zastara za vođenje postupka, a prigovor zastare je istaknuo student / istaknula studentica protiv kojeg/koje se provodi postupak,

- ako nastupi neka druga okolnost temeljem koje dalje vođenje postupka postaje bespredmetno.

**Dostava odluke**

**Članak 16**.

Stegovno povjerenstvo dužno je u roku od osam (8) dana od dana zaključenja rasprave dostaviti studentu pisanu odluku o izrečenoj stegovnoj mjeri.

Odluka o izrečenoj mjeri uručuje se studentu/studentici osobnom predajom u tajništvu odjela ili slanjem na adresu prebivališta preporučenom pošiljkom.

U slučaju da student/ica izbjegava uručenje odluke, dostava se obavlja oglašavanjem odluke Stegovnog povjerenstva na oglasnoj ploči odjela na kojem student/ica studira, te se protekom roka od osam (8) dana od dana oglašavanja smatra da je dostava obavljena uredno.

Odluka Povjerenstva dostavlja se pročelniku/pročelnici odjela na kojem student/ica studira i Studentskom zboru.

**Pravo žalbe**

**Članak 17**.

Protiv odluke Stegovnog povjerenstva o izrečenoj stegovnoj mjeri može se uložiti žalba u roku od petnaest (15) dana od dana primitka odluke.

Žalbu može podnijeti student/ica protiv kojeg/koje je izrečena odluka o stegovnoj mjeri i pročelnik/pročelnica odjela na kojem student/ica studira.

Pravodobno izjavljena žalba odgađa izvršenje odluke.

Žalba se podnosi u pisanom obliku Povjerenstvu za žalbe, putem pisarnice Rektorata.

Rješavajući žalbu Povjerenstvo za žalbe može odlučiti:

- žalbu odbaciti ukoliko je podnesena protekom roka za podnošenje žalbe,

- odluku Stegovnog povjerenstva potvrditi ili

- odluku Stegovnog povjerenstva preinačiti.

Odluka Povjerenstva za žalbe je konačna i protiv nje se ne može uložiti žalba.

**Evidencija odluka Stegovnog povjerenstva**

**Članak 18.**

O izrečenim stegovnim mjerama vodi se posebna evidencija u tajništvu odjela (za jednopredmetne studije) ili u Studentskoj službi (za dvopredmetne studije).

Pravo uvida u evidenciju, uz odobrenje pročelnika/pročelnice ili zamjenika/zamjenice pročelnika/pročelnice, ima osoba koja dokaže pravni interes za takav uvid.

**Materijalna odgovornost studenata/studentica**

**Članak 19.**

Student/ica i materijalno odgovara za štetu koju namjerno počini na imovini Sveučilišta.

Student/ica iz prethodnog stavka dužan/dužna je naknaditi materijalnu štetu uspostavom prijašnjeg stanja ili naknadom u novcu.

Ako student/ica u određenom roku ne nadoknadi štetu Sveučilištu, Rektor će protiv studenta/studentice pokrenuti postupak za naknadu štete pred nadležnim sudom.

**7. ZASTARA POKRETANJA STEGOVNOG POSTUPKA**

**Članak 20.**

Postupak zbog počinjenog stegovnog prekršaja ne može se pokrenuti ako je proteklo više od šest (6) mjeseci od dana počinjenja prekršaja.

Ako je stegovnim prekršajem počinjeno kazneno djelo, zastara nastupa kada i zastara za pokretanje kaznenog postupka za to kazneno djelo.

Zastara prava na pokretanje stegovnog postupka ne teče u razdoblju od 1. srpnja do 31. kolovoza tekuće akademske godine.

1. **PRIJELAZNE I ZAVRŠNE ODREDBE**

**Članak 21.**

Izmjene i dopune ovog Pravilnika donose se na istovjetan način na koji je Pravilnik donesen.

**Članak 22.**

Ovaj Pravilnik stupa na snagu osmog dana od dana objave na oglasnoj ploči i internetskim stranicama Sveučilišta.